Maadluse U-20 MM-il pääses Karelson edasi poolfinaali
Bulgaarias toimuvatel U-20 vanuseklassi maadluse maailmameistrivõistlustel alustasid kreeka-rooma maadlejad ning seega käisid matil ka esimesed eestlased. Richard Karelson pääses oma -97 kg kaalukategoorias poolfinaali, kus läheb vastamisi iraanlase Ali Ramezanali Abedidarziga.
Karelson alistas veerandfinaalis Usbekistani maadleja Islomjon Rakhmatovi 8:0.
Kehakaalus -87 kg alistas Robin Uspenski 1/8-finaalis USA maadleja Kodiak Stephensi 2:1 ning kaotas veerandfinaalis kiirelt 0:8 kasahh Maksat Sailaule. Kasahh kaotas omakorda poolfinaalis armeenlasele Vigen Nazarjanile 0:9 ning seetõttu ei saa Uspenski edasi maadelda lohutusringis.
Ühe matšiga piirdus ka raskekaalus -130 kg Eerik Pank, kui kaotas avaringis poole minutiga armeenlasele Albert Vardanjanile 0:8. Armeenlane kaotas järgmises ringis iraanlasele ning seega lõppes ka Panga turniir.
Olavi Laisarv pidi 1/8-finaalis tunnistama egiptlase Fares Mohamed Abdelsattar Ghaly 8:0 paremust.
Toimetaja: Janno Joala